CELEX: 52020PC0489
Language: ro
Date: 2020-09-07
Title: Propunere de DECIZIE DE PUNERE ÎN APLICARE A CONSILIULUI privind autorizarea Regatului Unit să își exprime consimțământul de a își asuma obligații, în nume propriu, în temeiul anumitor acorduri internaționale care urmează să fie aplicate în cursul perioadei de tranziție în sfera politicii comune în domeniul pescuitului a Uniunii

COMISIA EUROPEANĂ
            Bruxelles, 7.9.2020
            COM(2020) 489 final
            2020/0246(NLE)
            Propunere de
            DECIZIE DE PUNERE ÎN APLICARE A CONSILIULUI
            privind autorizarea Regatului Unit să își exprime consimțământul de a își asuma obligații, în nume propriu, în temeiul anumitor acorduri internaționale care urmează să fie aplicate în cursul perioadei de tranziție în sfera politicii comune în domeniul pescuitului a Uniunii
            
               
         
         
            
               EXPUNERE DE MOTIVE
            
            
               Prezenta propunere se referă la decizia de punere în aplicare a Consiliului privind autorizarea Regatului Unit să își exprime consimțământul de a își asuma obligații, în nume propriu, în temeiul anumitor acorduri internaționale care urmează să intre în vigoare în cursul perioadei de tranziție în sfera politicii comune în domeniul pescuitului a Uniunii.
            
            
               1.Contextul propunerii
            
            
               Uniunea și Regatul Unit au negociat un acord de retragere în conformitate cu articolul 50 din Tratatul privind Uniunea Europeană. Acordul de retragere
                  1
                (denumit în continuare „AR”) a intrat în vigoare la 1 februarie 2020, după ce a fost convenit la 17 octombrie 2019, împreună cu declarația politică de stabilire a cadrului viitorului parteneriat dintre UE și Regatul Unit. 
            
            
               Articolul 127 alineatul (1) din AR prevede o perioadă de tranziție pe parcursul căreia legislația Uniunii va continua să se aplice Regatului Unit și pe teritoriul acestuia (denumită în continuare „perioada de tranziție”). Perioada de tranziție se încheie la 31 decembrie 2020.
            
            
               Articolul 129 alineatul (1) din AR prevede că, în cursul perioadei de tranziție, Regatului Unit îi revin obligațiile care rezultă din acordurile internaționale încheiate de Uniune, de statele membre acționând în numele acesteia sau de Uniune și statele membre ale acesteia acționând împreună. 
            
            
               Uniunea și-a informat partenerii internaționali cu privire la măsurile specifice prevăzute în AR în temeiul cărora, pe parcursul unei perioade de tranziție, Regatul Unit va fi tratat ca stat membru în sensul acordurilor internaționale încheiate de Uniune. 
            
            
               Articolul 129 alineatul (3) din AR prevede că, în conformitate cu principiul cooperării loiale, Regatul Unit trebuie să se abțină, în cursul perioadei de tranziție, de la orice acțiune sau inițiativă care ar putea aduce atingere intereselor Uniunii, în special în cadrul oricărei organizații, agenții, conferințe sau forum internațional la care Regatul Unit este parte de sine stătătoare. 
            
            
               În conformitate cu articolul 129 alineatul (4) din AR, în cursul perioadei de tranziție, Regatul Unit poate negocia, semna și ratifica acorduri internaționale încheiate în nume propriu în domeniile de competență exclusivă a Uniunii, cu condiția ca acordurile respective să nu intre în vigoare sau să nu se aplice în cursul perioadei de tranziție, cu excepția cazului în care Uniunea autorizează acest lucru. 
            
            
               Decizia 2020/135 a Consiliului
                  2
                stabilește condițiile și procedura de acordare a acestor autorizații. 
            
            
               În temeiul articolului 3 alineatul (1) din Decizia 2020/135 a Consiliului, Consiliul poate autoriza Regatul Unit să își exprime consimțământul de a își asuma obligații, în nume propriu, în temeiul unui acord internațional care se prevede că va intra în vigoare sau că va fi aplicat în cursul perioadei de tranziție, într-un domeniu de competență exclusivă a Uniunii. 
            
            
               În conformitate cu articolul 3 alineatul (1) din Decizia 2020/135 a Consiliului, o astfel de autorizație poate fi acordată numai în cazul în care: 
            
            
               (a)Regatul Unit a demonstrat un interes specific pentru acordul internațional în cauză care intră în vigoare sau se aplică deja în cursul perioadei de tranziție; 
            
            
               (b)acordul internațional în cauză este compatibil cu legislația Uniunii aplicabilă Regatului Unit și pe teritoriul acestuia în conformitate cu articolul 127 din AR și este compatibil cu obligațiile menționate la articolul 129 alineatul (1) din acord; și 
            
            
               (c)intrarea în vigoare sau aplicarea acordului internațional în cauză în cursul perioadei de tranziție nu periclitează atingerea unui obiectiv al acțiunii externe a Uniunii în domeniul vizat și nici nu prejudiciază în alt mod interesele Uniunii. 
            
            
               În temeiul articolului 3 alineatul (2) din Decizia 2020/135 a Consiliului, o autorizație acordată în temeiul alineatului (1) poate fi condiționată de includerea în acordul în cauză sau de retragerea din acesta a oricărei dispoziții sau poate fi condiționată de suspendarea aplicării oricărei dispoziții din acordul menționat, dacă acest lucru este necesar pentru a se asigura respectarea condițiilor prevăzute la alineatul (1). 
            
            
               Prin scrisoarea sa din 3 aprilie 2020, Regatul Unit a notificat Comisiei Europene intenția de a își exprima consimțământul în ceea ce privește asumarea de obligații, în nume propriu, în temeiul a cinci acorduri internaționale – prin care s-au instituit cinci organizații regionale de gestionare a pescuitului (denumite în continuare „ORGP”) – care se prevede că vor fi aplicate în cursul perioadei de tranziție, în domeniul competenței externe exclusive a Uniunii privind pescuitul. 
            
            
               ORGP vizate sunt Comisia pentru pescuit în Atlanticul de Nord-Est (NEAFC), Organizația de Pescuit în Atlanticul de Nord-Vest (NAFO), Comisia Internațională pentru Conservarea Tonului din Oceanul Atlantic (ICCAT), Comisia Tonului din Oceanul Indian (IOTC) și Organizația pentru Conservarea Somonului din Atlanticul de Nord (NASCO).
            
            
               Regatul Unit își justifică interesul de a adera la aceste ORGP în cursul perioadei de tranziție în lumina articolelor 63 și 64 din Convenția Națiunilor Unite asupra dreptului mării
                  3
                (denumită în continuare UNCLOS) și a articolelor 7 și 8 din Acordul ONU privind stocurile de pește
                  4
                (denumit în continuare UNFSA), în particular în lumina obligațiilor Uniunii și ale Regatului Unit de a coopera prin intermediul unor organizații regionale adecvate la conservarea și gestionarea stocurilor comune. 
            
         
         
            
               Astfel cum se prevede la articolul 63 alineatul (2) din UNCLOS și la articolul 8 din UNFSA, în cazul în care același stoc sau aceleași stocuri de specii asociate se găsesc atât în zona economică exclusivă, cât și într-o zonă situată dincolo de zona respectivă și adiacentă acesteia, statul de coastă și statele care pescuiesc astfel de stocuri în zona adiacentă urmează să coopereze pentru a conveni asupra măsurilor necesare pentru conservarea acestor stocuri în zona adiacentă. Această cooperare poate fi instituită în cadrul organizațiilor regionale de gestionare a pescuitului.
            
            
               Regatul Unit consideră că nici el, nici Uniunea nu pot aplica pe deplin respectivele obligații, cu excepția cazului în care Regatul Unit este capabil, în cursul perioadei de tranziție, să coopereze independent cu UE și cu alte state relevante în ceea ce privește chestiunile care afectează Regatul Unit în calitatea sa de stat de coastă și de stat de pescuit independent după încheierea perioadei de tranziție. Regatul Unit dorește prin urmare să participe la discuții în cursul perioadei de tranziție cu privire la deciziile de gestionare a pescuitului care ar urma să intre în vigoare după perioada de tranziție.
            
            
               Cererea Regatului Unit a fost discutată în cadrul grupului de lucru al Consiliului privind Regatul Unit. La 8 aprilie 2020, cererea a fost prezentată împreună cu o evaluare inițială pregătită de serviciile Comisiei, luând în considerare condițiile care trebuie îndeplinite și lipsa de claritate cu privire la prelungirea perioadei de tranziție. La 28 august 2020, chestiunea a fost prezentată din nou în cadrul grupului de lucru al Consiliului privind Regatul Unit. 
            
            
               În perioada septembrie-decembrie sunt programate să aibă loc o serie de reuniuni sub auspiciile ORGP vizate, care vor implica discuții privind măsuri de conservare și gestionare a pescuitului care vor intra în vigoare după perioada de tranziție.
            
            
               1.1.Comisia pentru pescuit în Atlanticul de Nord-Est
            
            
               Convenția privind viitoarea cooperare multilaterală pentru pescuit în Atlanticul de Nord-Est
                  5
                (denumită în continuare „Convenția NEAFC”) se aplică în prezent Regatului Unit ca urmare a faptului că Uniunea este parte contractantă la convenția respectivă, în timp ce articolul 20 alineatul (4) din Convenția NEAFC exclude aderarea statelor membre ale Uniunii. 
            
            
               Comisia NEAFC este organizația competentă în ceea ce privește adoptarea de recomandări de măsuri de gestionare adresate părților contractante, referitoare la pescuitul în afara zonelor aflate sub jurisdicția de pescuit a părților contractante, precum și referitoare la zonele aflate sub jurisdicția de pescuit a unei părți contractante, în cazul în care partea contractantă relevantă solicită acest lucru. Obiectivul NEAFC este de a asigura conservarea pe termen lung și utilizarea optimă a resurselor piscicole în zona convenției, generând beneficii durabile pe plan economic, ecologic și social. NEAFC adoptă măsuri de gestionare pentru diverse stocuri de pește și măsuri de control pentru a asigura o implementare corespunzătoare. 
            
            
               În temeiul articolelor 56, 63 și 116 din UNCLOS, Regatul Unit are interese legitime privind pescuitul în zona Convenției NEAFC (în larg) și în calitate de stat de coastă, în măsura în care apele aflate în zona economică exclusivă a Regatului Unit fac parte din zona Convenției NEAFC. 
            
            
               Pentru a preveni pescuitul nesustenabil, este în interesul Uniunii ca Regatul Unit să coopereze la gestionarea stocurilor de interes comun în deplină conformitate cu dispozițiile UNCLOS și ale UNFSA. 
            
            
               Regatul Unit și-a demonstrat interesul de a participa la discuții, în cursul perioadei de tranziție, referitoare la deciziile de conservare și gestionare a pescuitului care ar urma să intre în vigoare după perioada de tranziție. Acest lucru ar permite Regatului Unit să pregătească aplicarea și implementarea efectivă a respectivelor măsuri. Regatul Unit a confirmat că intrarea în vigoare sau aplicarea Convenției NEAFC în cursul perioadei de tranziție nu va periclita atingerea vreunui obiectiv al acțiunii externe a Uniunii din cadrul politicii comune în domeniul pescuitului și nici nu va prejudicia în alt mod interesele Uniunii. 
            
            
               Fără a aduce atingere intereselor Uniunii și cu condiția ca Regatul Unit să participe numai la reuniunile legate de chestiuni care se referă la aspecte ce urmează să fie aplicate după încheierea perioadei de tranziție, este oportun ca Regatul Unit să fie autorizat să își exprime consimțământul de a își asuma obligații, în nume propriu, în temeiul Convenției NEAFC. 
            
            
               1.2.Organizația de pescuit în Atlanticul de Nord-Vest
            
            
               Convenția privind cooperarea în domeniul pescuitului în Atlanticul de Nord-Vest (NAFO)
                  6
                se aplică Regatului Unit ca urmare a faptului că Uniunea este parte contractantă la această convenție. 
            
            
               NAFO este un organism interguvernamental de cercetare științifică și de gestionare a pescuitului. Convenția NAFO se aplică majorității resurselor piscicole din Atlanticul de Nord-Vest, cu excepția somonului, a speciilor de ton/marlin, a balenelor și a speciilor sedentare (de exemplu, crustaceele). 
            
            
               În conformitate cu articolul 116 din UNCLOS, Regatul Unit are interese active de pescuit în zona Convenției NAFO. Navele sale pescuiesc în prezent stocurile de cod din „zona de reglementare” NAFO (zona reglementată de Convenția NAFO, aflată dincolo de jurisdicția oricăreia dintre părțile contractante).
            
            
               Pentru a preveni pescuitul nesustenabil, este în interesul Uniunii ca Regatul Unit să coopereze la gestionarea stocurilor de interes comun în deplină conformitate cu dispozițiile UNCLOS și ale UNFSA. 
            
            
               Regatul Unit și-a demonstrat interesul de a participa la discuții, în cursul perioadei de tranziție, referitoare la deciziile de conservare și gestionare a pescuitului care ar urma să intre în vigoare după perioada de tranziție. Acest lucru ar permite Regatului Unit să pregătească aplicarea și implementarea efectivă a respectivelor măsuri. Regatul Unit a confirmat că intrarea în vigoare sau aplicarea Convenției NAFO în cursul perioadei de tranziție nu va periclita atingerea vreunui obiectiv al acțiunii externe a Uniunii din cadrul politicii comune în domeniul pescuitului și nici nu va prejudicia în alt mod interesele Uniunii. 
            
            
               Fără a aduce atingere intereselor Uniunii și cu condiția ca Regatul Unit să participe numai la reuniunile legate de chestiuni care se referă la aspecte ce urmează să fie aplicate după încheierea perioadei de tranziție, este oportun ca Regatul Unit să fie autorizat să își exprime consimțământul de a își asuma obligații, în nume propriu, în temeiul Convenției NAFO. 
            
            
               1.3.Comisia Internațională pentru Conservarea Tonului din Oceanul Atlantic
            
            
               Convenția internațională pentru conservarea tonului din Oceanul Atlantic (denumită în continuare ICCAT) se aplică Regatului Unit și pe teritoriul acestuia în virtutea calității sale de membru al UE. Regatul Unit a aderat la convenție și separat, în numele unora dintre teritoriile sale de peste mări.
            
         
         
            
               Principalul obiectiv al ICCAT este de a promova conservarea și utilizarea optimă a tonului și a speciilor asemănătoare tonului, reglementate de Convenția ICCAT. ICCAT are competența de a adopta măsuri obligatorii de conservare și gestionare pentru a sprijini conservarea și utilizarea optimă a acestor stocuri. 
            
            
               Regatul Unit are un interes activ de pescuit în zona Convenției ICCAT. Navele sale pescuiesc în prezent stocurile din zona ICCAT reglementată de Convenția ICCAT și aflată dincolo de jurisdicția oricăreia dintre părți.
            
            
               Regatul Unit și-a demonstrat interesul de a participa la discuții, în cursul perioadei de tranziție, referitoare la deciziile de conservare și gestionare a pescuitului care ar urma să intre în vigoare după perioada de tranziție. Acest lucru ar permite Regatului Unit să pregătească aplicarea și implementarea efectivă a respectivelor măsuri. Regatul Unit a confirmat că intrarea în vigoare sau aplicarea Convenției ICCAT în cursul perioadei de tranziție nu va periclita atingerea vreunui obiectiv al acțiunii externe a Uniunii din cadrul politicii comune în domeniul pescuitului și nici nu va prejudicia în alt mod interesele Uniunii. 
            
            
               Fără a aduce atingere intereselor Uniunii și cu condiția ca Regatul Unit să participe numai la reuniunile legate de chestiuni care se referă la aspecte ce urmează să fie aplicate odată cu încheierea perioadei de tranziție, este oportun ca Regatul Unit să fie autorizat să își exprime consimțământul de a își asuma obligații, în nume propriu, în temeiul Convenției NAFO.
            
            
               1.4.Comisia Tonului din Oceanul Indian
            
            
               Acordul de instituire a Comisiei Tonului din Oceanul Indian (IOTC) se aplică Regatului Unit și pe teritoriul acestuia în virtutea calității sale de membru al UE și ca urmare a faptului că Uniunea este parte contractantă la Acordul IOTC. Regatul Unit a acceptat acordul și în mod separat, în numele Teritoriului Britanic din Oceanul Indian (BIOT).
            
            
               Comisia Tonului din Oceanul Indian (IOTC) este responsabilă pentru conservarea și utilizarea optimă a stocurilor reglementate de Acordul IOTC și pentru încurajarea dezvoltării durabile a activităților de pescuit care vizează aceste stocuri. 
            
            
               Regatul Unit are un interes activ de pescuit în zona de competență a IOTC. Navele sale pescuiesc în prezent stocurile din zona reglementată de Acordul IOTC și aflată dincolo de jurisdicția oricăruia dintre statele membre ale IOTC.
            
            
               Regatul Unit și-a demonstrat interesul de a participa la discuții, în cursul perioadei de tranziție, referitoare la deciziile de conservare și gestionare a pescuitului care ar urma să intre în vigoare după perioada de tranziție. Acest lucru ar permite Regatului Unit să pregătească aplicarea și implementarea efectivă a respectivelor măsuri. Regatul Unit a confirmat că intrarea în vigoare sau aplicarea Acordului IOTC în cursul perioadei de tranziție nu va periclita atingerea vreunui obiectiv al acțiunii externe a Uniunii din cadrul politicii comune în domeniul pescuitului și nici nu va prejudicia în alt mod interesele Uniunii. 
            
            
               Fără a aduce atingere intereselor Uniunii și cu condiția ca Regatul Unit să participe numai la reuniunile legate de chestiuni care se referă la aspecte ce urmează să fie aplicate după încheierea perioadei de tranziție, este oportun ca Regatul Unit să fie autorizat să își exprime consimțământul de a își asuma obligații, în nume propriu, în temeiul Acordului IOTC.
            
            
               1.5.Organizația pentru Conservarea Somonului din Atlanticul de Nord
            
            
               Organizația pentru Conservarea Somonului din Atlanticul de Nord (NASCO) este responsabilă pentru reglementarea activității de pescuit de somon sălbatic în întreg Atlanticul de Nord. 
            
            
               Este în interesul Uniunii ca Regatul Unit să coopereze la gestionarea stocurilor de somon în deplină conformitate cu dispozițiile UNCLOS și ale UNFSA. În conformitate cu articolul 66 din UNCLOS, statele din ale căror ape curgătoare provin stocurile anadrome sunt primele interesate și responsabile de aceste stocuri. Statul de origine al stocurilor anadrome trebuie să asigure conservarea acestora prin stabilirea unor măsuri de reglementare adecvate pentru pescuitul în toate apele situate în interiorul limitelor exterioare ale zonei sale economice exclusive. În cazurile în care stocurile anadrome migrează către sau prin apele situate în interiorul limitelor exterioare ale zonei economice exclusive a unui alt stat decât statul de origine, statul respectiv trebuie să coopereze cu statul de origine în ceea ce privește conservarea și gestionarea acestor stocuri.
            
            
               Regatul Unit, ca stat de origine și stat care își exercită jurisdicția în domeniul pescuitului, are interese legitime în zona convenției NASCO, în măsura în care apele din zona economică exclusivă a Regatului Unit și din marea liberă adiacentă intră în zona convenției NASCO. 
            
            
               Regatul Unit și-a demonstrat interesul de a participa la discuții, în cursul perioadei de tranziție, referitoare la deciziile de conservare și gestionare a pescuitului care ar urma să intre în vigoare după perioada de tranziție. Acest lucru ar permite Regatului Unit să pregătească aplicarea și implementarea efectivă a respectivelor măsuri. Regatul Unit a confirmat că intrarea în vigoare sau aplicarea Convenției NASCO în cursul perioadei de tranziție nu va periclita atingerea vreunui obiectiv al acțiunii externe a Uniunii din cadrul politicii comune în domeniul pescuitului și nici nu va prejudicia în alt mod interesele Uniunii. 
            
            
               Fără a aduce atingere intereselor Uniunii și cu condiția ca Regatul Unit să participe numai la reuniunile legate de chestiuni care se referă la aspecte ce urmează să fie aplicate după încheierea perioadei de tranziție, este oportun ca Regatul Unit să fie autorizat să își exprime consimțământul de a își asuma obligații, în nume propriu, în temeiul Convenției NASCO.
            
            
               2.Poziția care urmează să fie luată în ceea ce privește autorizarea
            
            
               Prin scrisoarea sa din 3 aprilie 2020, Regatul Unit a demonstrat un interes specific pentru acordurile internaționale în cauză care se aplică deja în cursul perioadei de tranziție. Prin urmare, condiția prevăzută la articolul 3 alineatul (1) litera (a) din Decizia 2020/135 a Consiliului este îndeplinită. 
            
            
               Un obiectiv central al politicii comune în domeniul pescuitului, astfel cum este prevăzut în Regulamentul (UE) nr. 1380/2013 al Parlamentului European și al Consiliului
                  7
               , este „de a asigura faptul că activitățile de pescuit sunt sustenabile din punct de vedere social, economic și al mediului și sunt gestionate într-un mod coerent cu obiectivele de a realiza beneficii economice, sociale și de ocupare a forței de muncă și de a reface și menține stocurile de pește peste nivelurile la care se poate asigura producția maximă durabilă, precum și faptul că ele contribuie la securitatea aprovizionării cu alimente”. 
            
            
               Cele cinci acorduri internaționale sunt compatibile cu legislația Uniunii – în particular cu obiectivele politicii comune în domeniul pescuitului – aplicabilă Regatului Unit și pe teritoriul acestuia în conformitate cu articolul 127 alineatul (1) din AR, precum și cu obligațiile menționate la articolul 129 alineatul (1) din AR. Prin urmare, condițiile prevăzute la articolul 3 alineatul (1) litera (b) din Decizia 2020/135 a Consiliului sunt îndeplinite. 
            
         
         
            
               Regatul Unit nu a solicitat o prelungire a perioadei de tranziție, care, prin urmare, se va încheia la 31 decembrie 2020, fără nicio posibilitate de prelungire suplimentară. 
            
            
               Întrucât perioada de tranziție se încheie la 31 decembrie 2020, Regatul Unit nu va fi în măsură să participe la procesul decizional al Uniunii cu privire la chestiuni legate de perioada ulterioară perioadei de tranziție.
            
            
               Condițiile prevăzute la articolul 3 alineatul (1) litera (c) din Decizia 2020/135 a Consiliului sunt îndeplinite. Intrarea în vigoare sau aplicarea acordurilor internaționale cu privire la Regatul Unit ca parte de sine stătătoare, în cursul perioadei de tranziție, nu pune în pericol realizarea obiectivelor acțiunii externe a Uniunii din cadrul politicii comune în domeniul pescuitului și nu riscă să aducă atingere intereselor Uniunii. 
            
            
               Prin urmare, în conformitate cu dispozițiile articolului 129 alineatul (4) din AR, se recomandă ca Consiliul să acorde Regatului Unit, în cursul perioadei de tranziție, autorizația să semneze și să ratifice cele cinci convenții internaționale încheiate în nume propriu în domeniile de competență exclusivă a Uniunii. Acest lucru va facilita și va permite Regatului Unit să aplice pe deplin obligațiile care decurg din UNCLOS, în special din articolele 63, 66 și 116 ale convenției sus-menționate. 
            
            
               Pentru a asigura buna funcționare a politicii comune a Uniunii în domeniul pescuitului în cursul perioadei de tranziție, Regatul Unit trebuie să nu participe la chestiuni aplicate sau care intră în vigoare în cursul perioadei de tranziție. Mai mult, pentru a nu aduce atingere negocierilor în curs privind pescuitul din cadrul viitorului acord de parteneriat UE-Regatul Unit, în special în ceea ce privește posibilitățile de pescuit pentru care cota Uniunii include în prezent cota Regatului Unit, Regatul Unit trebuie să intre în consultări cu UE înainte de discutarea acestei cote.
            
            
               3.Temei juridic
            
            
               3.1.Temeiul juridic material
            
            
               3.1.1.Principii
            
            
               Temeiul juridic material pentru o decizie de punere în aplicare a Consiliului privind autorizarea Regatului Unit să își exprime consimțământul de a își asuma obligații, în nume propriu, în temeiul unui acord internațional care se prevede că va intra în vigoare sau că va fi aplicat în cursul perioadei de tranziție, într-un domeniu de competență exclusivă a Uniunii, este articolul 3 din Decizia 2020/135 a Consiliului. 
            
            
               3.1.2.Aplicarea la cazul în discuție
            
            
               Obiectivul principal și conținutul actului avut în vedere se referă la politica comună în domeniul pescuitului.
            
            
               Prin urmare, temeiul juridic material al deciziei propuse este articolul 43 din TFUE.
            
            
               3.2.Concluzie
            
            
               Temeiul juridic al propunerii de decizie trebuie să fie articolul 3 din Decizia 2020/135 a Consiliului.
            
            
               2020/0246 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               privind autorizarea Regatului Unit să își exprime consimțământul de a își asuma obligații, în nume propriu, în temeiul anumitor acorduri internaționale care urmează să fie aplicate în cursul perioadei de tranziție în sfera politicii comune în domeniul pescuitului a Uniunii
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
         
         
            
               având în vedere Decizia (UE) 2020/135 a Consiliului din 30 ianuarie 2020 referitoare la încheierea Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice
                  8
               , în special articolul 3 alineatul (1), 
            
            
               având în vedere propunerea Comisiei Europene,
            
            
               întrucât:
            
            
               (1)Articolul 129 alineatul (1) din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”) prevede că, în cursul perioadei de tranziție, Regatului Unit îi revin obligațiile care rezultă din acordurile internaționale încheiate de Uniune, de statele membre acționând în numele acesteia sau de Uniune și statele membre ale acesteia acționând împreună.
            
            
               (2)Articolul 129 alineatul (3) din Acordul de retragere prevede că, în conformitate cu principiul cooperării loiale, Regatul Unit trebuie să se abțină, în cursul perioadei de tranziție, de la orice acțiune sau inițiativă care ar putea aduce atingere intereselor Uniunii, în special în cadrul oricărei organizații, agenții, conferințe sau forum internațional la care Regatul Unit este parte de sine stătătoare. 
            
            
               (3)În conformitate cu articolul 129 alineatul (4) din Acordul de retragere, în cursul perioadei de tranziție, Regatul Unit poate negocia, semna și ratifica acorduri internaționale încheiate în nume propriu în domeniile de competență exclusivă a Uniunii, cu condiția ca acordurile respective să nu intre în vigoare sau să nu se aplice în cursul perioadei de tranziție, cu excepția cazului în care Uniunea autorizează acest lucru. 
            
            
               (4)Decizia (UE) 2020/135 stabilește condițiile și procedura de acordare a acestor autorizații. 
            
            
               (5)În temeiul articolului 3 alineatul (1) din Decizia (UE) 2020/135, Consiliul poate autoriza Regatul Unit să își exprime consimțământul, în nume propriu, ca un acord internațional care se prevede că va intra în vigoare sau că va fi aplicat în cursul perioadei de tranziție să aibă caracter obligatoriu în ceea ce îl privește, într-un domeniu de competență exclusivă a Uniunii. 
            
            
               (6)La 3 aprilie 2020, Regatul Unit a notificat Comisiei intenția de a își exprima consimțământul în ceea ce privește asumarea de obligații, în nume propriu, în temeiul a cinci acorduri internaționale – prin care s-au instituit cinci organizații regionale de gestionare a pescuitului (ORGP) – care se prevede că se vor aplica în cursul perioadei de tranziție, în domeniul de competență externă exclusivă a Uniunii privind pescuitul. Aceste acorduri sunt Convenția privind viitoarea cooperare multilaterală pentru pescuit în Atlanticul de Nord-Est
                  9
               , care a instituit Comisia pentru pescuit în Atlanticul de Nord-Est (NEAFC); Convenția asupra viitoarei cooperări multilaterale în zonele de pescuit din Atlanticul de Nord-Vest
                  10
               , care a instituit Organizația de Pescuit în Atlanticul de Nord-Vest (NAFO); Convenția internațională pentru conservarea tonului din Oceanul Atlantic
                  11
               , care a instituit Comisia Internațională pentru Conservarea Tonului din Oceanul Atlantic (ICCAT); Acordul de instituire a Comisiei Tonului din Oceanul Indian
                  12
                (IOTC) și Convenția pentru conservarea somonului în Atlanticul de Nord
                  13
               , care a instituit Organizația pentru Conservarea Somonului din Atlanticul de Nord (NASCO).
            
            
               (7)Regatul Unit își justifică interesul de a adera la aceste acorduri în cursul perioadei de tranziție în lumina articolelor 63 și 64 din Convenția Națiunilor Unite asupra dreptului mării
                  14
                (UNCLOS) și a articolelor 7 și 8 din Acordul ONU privind stocurile de pește
                  15
                (UNFSA), în particular în lumina obligațiilor Uniunii și ale Regatului Unit de a coopera prin intermediul unor organizații regionale adecvate la conservarea și gestionarea stocurilor comune. Regatul Unit consideră că nici el, nici Uniunea nu pot aplica pe deplin respectivele obligații, cu excepția cazului în care Regatul Unit este capabil, în cursul perioadei de tranziție, să coopereze independent cu Uniunea și cu alte state relevante în ceea ce privește chestiunile care afectează Regatul Unit în calitatea sa de stat de coastă și de stat de pescuit independent după încheierea perioadei de tranziție. Regatul Unit dorește prin urmare să participe la discuții, în cursul perioadei de tranziție, cu privire la deciziile de gestionare a pescuitului care ar urma să intre în vigoare după perioada de tranziție.
            
            
               (8)Prin scrisoarea sa din 3 aprilie 2020, Regatul Unit a demonstrat un interes specific pentru acordurile internaționale în cauză care se aplică deja în cursul perioadei de tranziție. Prin urmare, condiția prevăzută la articolul 3 alineatul (1) litera (a) din Decizia (UE) 2020/135 este îndeplinită. 
            
            
               (9)Cele cinci acorduri internaționale sunt compatibile cu legislația Uniunii aplicabilă Regatului Unit și pe teritoriul acestuia în conformitate cu articolul 127 alineatul (1) din Acordul de retragere și cu obligațiile menționate la articolul 129 alineatul (1) din Acordul de retragere. Prin urmare, condițiile prevăzute la articolul 3 alineatul (1) litera (b) din Decizia (UE) 2020/135 sunt îndeplinite. 
            
            
               (10)Regatul Unit a confirmat de asemenea că aderarea sa la aceste acorduri internaționale nu va aduce atingere intereselor Uniunii. În plus, Regatul Unit intenționează să participe numai la reuniunile legate de chestiuni care produc efecte după încheierea perioadei de tranziție. Condițiile prevăzute la articolul 3 alineatul (1) litera (c) din Decizia (UE) 2020/135 sunt considerate îndeplinite. În particular, calitatea de membru a Regatului Unit ca parte de sine stătătoare, în cursul perioadei de tranziție, nu pune în pericol realizarea obiectivelor acțiunii externe a Uniunii din cadrul politicii comune în domeniul pescuitului și nu riscă să aducă atingere intereselor Uniunii.
            
            
               (11)În temeiul articolului 3 alineatul (2) din Decizia (UE) 2020/135, o astfel de autorizare poate fi condiționată. Autorizația trebuie acordată cu condiția ca Regatul Unit să participe numai la reuniunile legate de subiecte care privesc chestiuni care urmează să fie aplicate și să intre în vigoare după încheierea perioadei de tranziție. 
            
            
               (12)Regatului Unit îi revin obligațiile care decurg din UNCLOS și din UNFSA și, în consecință, trebuie să gestioneze și să conserve resursele marine vii într-un mod sustenabil. Aceste obiective sunt în concordanță cu obiectivul Uniunii de a asigura sustenabilitatea și de a garanta un pescuit responsabil continuu care să asigure conservarea pe termen lung și exploatarea sustenabilă a resurselor biologice marine.
            
            
               (13)Prin urmare, în conformitate cu articolul 129 alineatul (4) din Acordul de retragere, în cursul perioadei de tranziție, Regatul Unit poate, ca parte de sine stătătoare, să semneze și să ratifice cele cinci acorduri internaționale care stau la baza celor cinci ORGP la care solicită aderarea. Obiectivul este de a facilita și a permite Regatului Unit să aplice pe deplin obligațiile care decurg din UNCLOS, în special din articolele 63 și 64 ale acestei convenții, în momentul în care perioada de tranziție se încheie și legislația Uniunii încetează să i se aplice. 
            
            
               (14)Regatul Unit trebuie să fie autorizat să își exprime consimțământul de a își asuma obligații, în nume propriu, în temeiul acordurilor internaționale care se prevede că vor fi aplicate în cursul perioadei de tranziție:
            
            
               (15)Pentru a asigura buna funcționare a politicii comune a Uniunii în domeniul pescuitului în cursul perioadei de tranziție, Regatul Unit trebuie să nu participe la chestiuni aplicate sau care intră în vigoare în cursul perioadei de tranziție. Mai mult, pentru a nu aduce atingere negocierilor în curs privind pescuitul din cadrul viitorului acord de parteneriat UE-Regatul Unit, în special în ceea ce privește posibilitățile de pescuit pentru care cota Uniunii include în prezent cota Regatului Unit, Regatul Unit trebuie să intre în consultări cu UE înainte de discutarea acestei cote.
            
            
               ADOPTĂ PREZENTA DECIZIE: 
            
            
               Articolul 1 
            
         
         
            
               (1)
                      Regatul Unit este autorizat să își exprime consimțământul de a își asuma obligații, în nume propriu, în temeiul următoarele acorduri internaționale care se prevede că vor fi aplicate în cursul perioadei de tranziție: 
            
            
               (a)Convenția privind viitoarea cooperare multilaterală pentru pescuit în Atlanticul de Nord-Est, care a instituit Comisia pentru pescuit în Atlanticul de Nord-Est (NEAFC);
            
            
               (b)Convenția asupra viitoarei cooperări multilaterale în zonele de pescuit din Atlanticul de Nord-Vest, care a instituit Organizația de Pescuit în Atlanticul de Nord-Vest (NAFO);
            
            
               (c)Convenția internațională pentru conservarea tonului din Oceanul Atlantic, care a instituit Comisia Internațională pentru Conservarea Tonului din Oceanul Atlantic (ICCAT); 
            
            
               (d)Acordul de instituire a Comisiei Tonului din Oceanul Indian (IOTC); 
            
            
               (e)Convenția pentru conservarea somonului în Atlanticul de Nord, care a instituit Organizația pentru Conservarea Somonului din Atlanticul de Nord (NASCO).
            
            
               (2)
                     Autorizația menționată la alineatul (1) se limitează la participarea la chestiunile care sunt aplicate sau care intră în vigoare de la încheierea perioadei de tranziție.
            
            
               (3)
                     În ceea ce privește cotele de pescuit partajate cu Uniunea, autorizația menționată la alineatele (1) și (2) trebuie să facă obiectul unei consultări prealabile a Regatului Unit cu Comisia.
            
            
               Articolul 2
            
            
               Prezenta decizie se adresează Regatului Unit al Marii Britanii și Irlandei de Nord.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        Acord privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, JO C 384I, 12.11.2019, p. 1.
               
               
                  
                     (2)
                  
                        Decizia (UE) 2020/135 a Consiliului din 30 ianuarie 2020 referitoare la încheierea Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, JO L 29, 31.1.2020, p. 1.
               
               
                  
                     (3)
                  
                        Convenția Organizației Națiunilor Unite asupra dreptului mării, JO L 179, 23.6.1998, p. 3.
               
               
                  
                     (4)
                  
                        Acordul pentru aplicarea prevederilor Convenției Organizației Națiunilor Unite asupra dreptului mării din 10 decembrie 1982 în legătură cu conservarea și gestionarea populațiilor transzonale și a stocurilor de pești mari migratori – Declarația privind competența Comunității Europene – Declarații interpretative, JO L 189, 3.7.1998, p. 17.
               
               
                  
                     (5)
                  
                        JO L 227, 12.8.1981, p. 22.
               
               
                  
                     (6)
                  
                  
                        Convenția asupra viitoarei cooperări multilaterale în zonele de pescuit din Atlanticul de Nord-Vest, JO L 378, 30.12.1978, p. 2.
                  
               
               
                  
                     (7)
                  
                        JO L 354, 28.12.2013, p. 22.
               
               
                  
                     (8)
                  
                        JO L 29, 31.1.2020, p. 1.
               
               
                  
                     (9)
                  
                        Decizia 81/608/CEE a Consiliului din 13 iulie 1981 privind încheierea Convenției privind viitoarea cooperare multilaterală pentru pescuit în Atlanticul de Nord-Est (JO L 227, 12.8.1981, p. 21).
               
               
                  
                     (10)
                  
                        Regulamentul (CEE) nr. 3179/78 al Consiliului din 28 decembrie 1978 privind semnarea de către Comunitatea Economică Europeană a Convenției asupra viitoarei cooperări multilaterale în zonele de pescuit din Atlanticul de Nord-Vest (JO L 378, 30.12.1978, p. 1). 
               
               
                  
                     (11)
                  
                        Decizia 86/238/CEE a Consiliului din 9 iunie 1986 privind aderarea Comunității la Convenția internațională pentru conservarea tonului de Atlantic, modificată prin protocolul anexat la Actul Final al Conferinței miniștrilor plenipotențiari ai statelor participante la Convenție, semnat la Paris la 10 iulie 1984 (JO L 162, 18.6.1986, p. 33).
               
               
                  
                     (12)
                  
                        Decizia 95/399/CE a Consiliului din 18 septembrie 1995 privind aderarea Comunității la Acordul de instituire a Comisiei Tonului din Oceanul Indian (JO L 236, 5.10.1995, p. 24).
               
               
                  
                     (13)
                  
                        Decizia 82/886/CEE a Consiliului din 13 decembrie 1982 privind încheierea Convenției pentru conservarea somonului în Atlanticul de Nord (NASCO) (JO L 378, 31.12.1982, p. 24).
               
               
                  
                     (14)
                  
                        Convenția Organizației Națiunilor Unite privind dreptul mării, JO L 179, 23.6.1998, p. 3. 
               
               
                  
                     (15)
                  
                        Acordul pentru aplicarea prevederilor Convenției Organizației Națiunilor Unite asupra dreptului mării din 10 decembrie 1982 în legătură cu conservarea și gestionarea populațiilor transzonale și a stocurilor de pești mari migratori – Declarația privind competența Comunității Europene – Declarații interpretative, JO L 189, 3.7.1998, p. 17.